Usemi wa mwisho

Usemi wa mwisho

Ni kawaida kwa kila mzazi kutoa amri yake ya mwisho kabla hajakata
roho.Anapokuwa katika pumzi zake za mwisho huweza kuita familia nzima au
watoto wake na kuwaeleza namna anavyotaka waishi hatimaye anapofariki
dunia.Hutumia muda mwingi kuwapa wosia watoto wake.Muda huu pia hutumika
ili kugawa mali alizonazo mzazi.Kuna baadhi ya wazazi ambao husema
mahala ambapo wangependa kuzikwa.Wengine huikataza familia yao kuhusiana
na wale wasiostahili kuhudhuria mazishi yao.

Mzee Juma ni mojawapo wa wazazi ambao waliishi maisha yao kwa amani bila
ugomvi na mtu.Alikuwa na mke mmoja na watoto wanne,wavulana wawili na
wasichana wawili.Aliishi akipenda familia yake pamoja na majirani
zake.Alikuwa mtu wa watu.Hakusita kuwasaidia wanyonge pindi alipogundua
wanapokwa haki zao.Alipokuwa mzima alihusika sanasana na masuala
yaliyohusu ardhi hivyo aliwasaidia waliokuwa hawajimudu kifedha kupata
haki.

Kwa sasa ni marehemu lakini kama kwamba ni mtu aliye hai.Familia yake
inateseka si haba.Wameandaa sherehe ya mazishi yake lakini mpaka sasa
mwili wake umekataa kuingia kaburini.Baadhi ya waliohudhuria mazishi
wamechoshwa na suala hili hivyo wamefunganya kila kilicho chao na kurudi
makwao.Mambo yalikuwa yanaenda vizuri mpaka pale ilipofika wakati wa
mwili wake kushushwa kaburini.Kila mara wanapobeba jeneza ili kulipeleka
kaburini hupasuka hatua chache ndo aingizwe kaburini.Waliokuwa
wanahuzunika wameyafuta machozi na kubaki na mshangao.

Mpaka hivi leo bado wanajaribu kukitegua kitendawili hiki lakini jawabu
hawana.Mjane pamoja na watoto wake wamesalia vinywa wazi.Wametumia pesa
nyingi mpaka sasa wanakaribia kufilisika.Imebidi kuurudisha mwili
mochari ili usiozee pale nyumbani.Mochari wanadaiwa pesa nyingi tu.Watu
sasa wamesusia kuja mazishi ya Juma.Wengine wanahofia maisha
yao.Inasemekana yeyote aliyelazimisha mwili kuingia kaburini angepoteza
macho na kuwa kipofu.

Wakati ule wote mfu alijaribu kuzungumza nao lakini
hawakusadiki.Wamebaki wamechanganyikiwa wasijue la kufanya.Walijaribu na
kujaribu mpaka wakahisi nguvu zinawaishia.Sadiki kifungua mimba aliota
siku moja.Ndoto ilionyesha taswira ya yeye na marehemu baba yake
wakizungumza kuhusu jambo fulani kisha baadaye baba mtu akazimia.Sadiki
anajaribu kutathmini ndoto ile kwa kujiuliza maswali kama
yafuatayo."Baba alitaka kuniambia nini hasa?"

Ndoto hii ilijirudia karibu mara tatu ila hakuambia mtu yeyote ikiwemo
mama yake.Baada ya kuitafakari kwa muda na kukosa jawabu mwafaka
alimsimulia mama yake yote yaliyokuwa yamejiri kwake ndipo mama mtu
akakumbuka usemi wa mwisho wa mume wake kabla mwili wake uachane na roho
yake."Nikifa msigharamike kuninunulia jeneza na mavazi ya bei bali
ningependa mwili wangu utiwe moto."Baada ya hapo akauachilia mkono wake
wa yamini aliokuwa ameushikilia vizuri asiuachilie.

"Mama mbona hukuzungumza mapema?",ona tulivyotaabika kwa mapuuza
yako."Mama alimwomba mwanawe radhi na siku iliyofuata wakaenda kuuchukua
mwili na kuutia moto ijapokuwa halikuwa azimio lao.Walitaka sana wampe
heshima yake ya mwisho lakini iliwabidi waheshimu maneno yake ya mwisho
ama waendelee kuteseka na kutaabikaMajeneza saba yalikuwa yamepasuka
kabla waweze kugundua chanzo cha shida yao.Ni bora kuheshimu uamuzi wa
watu usipuuze maana huenda yakakufika ya kukufika.

Baada ya Sadiki na mama yake kutimiza haja ya marehemu maisha yao
yamezidi kunawiri.Majirani wakakubali kutangamana nao na hata
kuwaisaidia katika shughuli za upanzi.Mama na watoto wake wanne wana
furaha ila wanahuzunika kwa kumpoteza mtu wao wa karibu,mume na baba
mtawalia.